**Kva er føremålet med Foreldreundersøkinga i skulen?**

Foreldreundersøkinga gir deg som forelder høve til å seie kva du tenkjer om læring og trivsel på skulen og om skule-heim-samarbeidet. Resultata frå undersøkinga blir brukte av skulen, skuleeigaren og den statlege utdanningsadministrasjonen til å analysere og utvikle skule- og læringsmiljøet.

I tillegg kan resultata frå undersøkinga bli brukte til forsking, og forskarar kan få utlevert rådata frå undersøkinga. Delar av resultata frå Foreldreundersøkinga kan bli publiserte som statistikk på [www.udir.no](http://www.udir.no).

**Korleis blir undersøkinga gjennomført?**

Skulane kan gjennomføre Foreldreundersøkinga både om våren og på hausten. Det er frivillig å delta i undersøkinga. Du kan også starte undersøkinga og hoppe over spørsmål du ikkje ønskjer å svare på.

**Behandlingsansvar og personvern**

Utdanningsdirektoratet og skuleeigaren er ansvarlege for at alt av innsamla personopplysningar blir behandla i tråd med krava i Personopplysningslova, og har delt behandlingsansvar. Databehandlaren vår driftar det tekniske i undersøkinga på vegner av Utdanningsdirektoratet og skuleeigaren, og må følgje same regelverk om personopplysningar.

Reglane for å vise resultat frå undersøkinga til skulane, skuleeigarane og dei statlege utdanningsmyndigheitene er særs strenge. I pålogga resultatportal kan ikkje skulen sjå kven som svarer kva, og svaralternativ med få svar blir ikkje viste. Dette er gjort for å redusere risikoen for indirekte attkjenning av foreldra som har svart. Data frå undersøkinga skal aldri publiserast offentleg på ein måte som gjer det mogleg å kjenne att kva enkeltpersonar har svart. Dataa blir lagra så lenge det er naudsynt for arbeidet med undersøkinga.

Når du svarer, oppgir du ikkje namn, personnummer eller andre opplysningar som kan gjere det mogleg å identifisere deg direkte. Difor er det særs vanskeleg å identifisere kven som har svart kva i undersøkinga. I nokre få tilfelle, til dømes ved små forhold, kan det likevel vere ei moglegheit for at den som behandlar rådataa, kan kjenne att kven som har svart kva (indirekte identifisering). Utdanningsdirektoratet og skuleeigaren kan be om å få utlevert rådata.

I dei tilfella der Utdanningsdirektoratet gir ut rådata til forskarar, må sistnemnde skrive under på ei teieplikterklæring og følgje Direktoratet sine reglar for behandling av data og teieplikt.

**Rettsleg grunnlag for behandling av personopplysningar**

Samtykket ditt gjeld både deltaking i undersøkinga og at resultata kan bli brukte til forsking. Det rettslege grunnlaget for behandling av personopplysningar i Foreldreundersøkinga er personvernforordninga (GDPR) art. 6 nr. 1 bokstav a og art. 9 nr. 2 bokstav a, som gjeld samtykke til behandling av personopplysningar. Når undersøkinga er ferdig, blir koplinga mellom svaret og namnet ditt kutta hos databehandlaren. Det vil difor ikkje vere mogleg å trekkje tilbake samtykket ditt for ei undersøking som allereie er gjennomført.

**Har du spørsmål?**

Kontakt skulen eller Utdanningsdirektoratet for meir informasjon.

Kontaktinformasjon til Utdanningsdirektoratet:

**Telefon**: +47 23 30 12 00

**E-post:** post@udir.no

**Internett**: [www.udir.no](http://www.udir.no)

Du finn også mykje informasjon på [www.udir.no/undersokelser](http://www.udir.no/undersokelser). Spørsmål om personvern kan rettast til personvernombodet for Utdanningsdirektoratet på: personvernombud@udir.no eller til personvernombodet for skuleeigaren.

Datatilsynet er klageinstans for behandlinga av personopplysningar i Foreldreundersøkinga i skulen. Sjå: <https://www.datatilsynet.no/om-datatilsynet/kontakt-oss/hvordankan-jeg-klage-til-datatilsynet/>